REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/212-17

18. oktobar 2017. godine

B e o g r a d

ZAPISNIK

21. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE ODRŽANE 18. OKTOBRA 2017. GODINE U GRADILIŠNOM KAMPU U MESTU KRŽINCE U OPŠTINI VLADIČIN HAN

Sednica je počela u 16.00 časova.

Sednicom je predsedavala Stefana Miladinović, zamenik predsednika Odbora.

Sednici su prisustvovali članovi Odbora: Dragan Vesović, Jasmina Karanac, Ognjen Pantović, Snežana B. Petrović, Dalibor Radičević i Ivana Stojiljković.

Sednici su prisustvovali zamenici članova Odbora: Krsto Janjušević (zamenik Dragana Jovanovića), Goran Kovačević (zamenik Zorana Milekića), Ivana Nikolić (zamenik Jovice Jevtića) i Vladimir Petković (zamenik dr Vladimira Orlića).

Sednici nisu prisustvovali članovi Odbora: Nenad Konstantinović, Katarina Rakić, Marina Ristić, Aleksandar Stevanović, Novica Tončev i Goran Ćirić, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Saša Stojanović i Đorđe Milić, pomoćnici ministra, Stevan Veljović, Mileta Mirčetić i Nikola Mladenović iz pres službe.

Odbor je, jednoglasno, u skladu sa predlogom zamenika predsednika Odbora usvojio sledeći:

D n e v n i r e d

1. Razmatranje Informacije o radu Ministarstva građevinarstva, saobraćaja i infrastrukture za period april-jun 2017. godine (broj 02-2194/17 od 9. avgusta 2017. godine) .

Zamenik predsednika Odbora Stefana Miladinović je izrazila zahvalnost direktoru ,,Koridora Srbije“, Zoranu Babiću, na pozivu i na pruženim informacijama „iz prve ruke“ prilikom obilaska dela Koridora 10 deonice kroz Grdeličku klisuru. Takođe, je naglasila da je ova sednica van sedišta podržana projektom „Jačanje nadzorne uloge i javnosti u radu Narodne

skupštine, druga faza“, koji sprovode Program Ujedinjenih nacija za razvoj (UNDP) i Narodna skupština Republike Srbije, a finansira Švajcarska agencija za razvoj i saradnju (SDC).

Pre prelaska na razmatranje utvrđenog dnevnog reda Odbor je jednoglasno, usvojio Zapisnik 18. sednice Odbora održane 29. septembra 2017. godine, Zapisnik 19. sednice Odbora održane 6. oktobra 2017. godine i Zapisnik 20. sednice Odbora održane 12. oktobra 2017. godine.

Prva tačka dnevnog reda - **Razmatranje Informacije o radu Ministarstva građevinarstva, saobraćaja i infrastrukture za period april-jun 2017. godine**

U uvodnom izlaganju Đorđe Milić, pomoćnik ministra, je istakao da je ovo uobičajeni kvartalni izveštaj koji Ministarstvo podnosi najvišem zakonodavnom telu, prilagođen funkcionalnoj organizaciji Ministarstva, sveobuhvatan i dat u 15 poglavlja. Ukazao je da pored pojedinačnih izveštaja sektora sadrži i izveštaj o radu unutrašnjih jedinica, izveštaj interne revizije, kao i aktivnosti potpredsednice Vlade. Naglašeno je da svaki sektorski izveštaj polazi od normativnog dela, da izveštaj ima tabelarne i grafičke prikaze, da Ministarstvo svoje poslove obavlja u skladu sa zakonom o Ministarstvima, i da je dug i složen proces od početne ideje i izrade nekog planskog dokumenta, stručne i javne rasprave, usvajanja plana i na kraju izrade tehničke dokumentacije i pribavljanja određenih dozvola. Međutim, i pored toga Srbija je napredovala na rang listi Svetske banke među 40 prvih zemalja. Cilj je da Srbija bude među prvih 20, a možda i među prvih 10 zemalja. U Republici Srbiji aktivno je preko 13.000 gradilišta, broj je dupliran u odnosu na početak godine. Što se tiče strukture zaposlenih, u Ministarstvu je trenutno zaposleno ukupno 288 lica, na određeno i neodređeno vreme uključujući i postavljena lica, a što se tiče stručne spreme najveći broj zaposlenih 250 je sa visokom stručnom spremom, dok je 30 lica sa srednjom stručnom spremom, i da se vodi računa o kadrovskoj strukturi.

Saša Stojanović, pomoćnik ministra, je u uvodnom izlaganju ukazao da je kraj radova na južnom i istočnom kraku Koridora 10 prvobitno planiran do kraja 2017. godine. Imovinsko-pravni odnosi su završeni, rešeni su svi arheološki problemi, problemi eksproprijacije, socijalne zaštite, raseljavanje stanovništva, a ispoštovani su i visoki ekološki zahtevi od strane inokreditora. Međutim, u toku radova su se pojavili problemi uglavnom geološke prirode, kao i finansijska nelikvidnost pojedinih podizvođačkih kompanija. U međuvremenu Ministarstvo je započelo ugovaranje novih projekata kao što su Novi Sad-Ruma, Pojate-Preljina, Požega-Boljare i Niš-Priština. Kad je reč o zakonodavnoj aktivnosti u toku je izrada novog Zakona o putevima, održana je i javna rasprava, a radi se na donošenju izmena Zakona o železnici i izmenama Zakona o planiranju i izgradnji. Novi Zakon o putevima je jedan moderan zakon, namera je da obuhvati sve kategorije puteva i da promeni lošu ustaljenu praksu kada je reč o održavanju putne mreže bez adekvatno rešenih imovinsko-pravnih odnosa, takođe, uvodi mogućnost održavanja puteva putem koncesija, jer na neki način postoji monopol u održavanju putne mreže. Ministarstvo je po prvi put nakon 25 godina raspisalo tender za održavanje, jer su se do sada ugovori samo aneksirali na osnovu ugovora, koji su zaključeni 90-ih godina. Na kraju izlaganja pomoćnik ministra je naglasio da se Ministarstvo priprema kroz projekat reforme puteva sa Svetskom bankom da sve bude merljivo i da se plati ono što se zaista uradilo.

U nastavku sednice narodni poslanici su istakli da je deonica Koridora 10 kroz Grdeličku klisuru u dužini od 26,3 km najduže pokretno gradilište u Srbiji, na kome 1.200 radnika svakodnevno radi. Istovremeno su izrazili veliko zadovoljstvo što su imali priliku da na terenu lično vide kako radovi napreduju i da dobiju odgovore na dodatna pitanja od neposrednih izvođača radova.

Predstavnicima Ministarstva je postavljeno pitanje u vezi sa donošenjem novog Zakona o putevima, naime otkako je usvojena Uredba o kategorizaciji puteva iz 2015. godine na terenu postoje problemi kada su u pitanju kratke deonice na primer od 500m nekada regionalnog sada državnog puta, a u vezi sa pravima i obavezama. Zatim, je izraženo mišljenje da je potrebna podrška Ministarstva u vezi sa kategorizacijom opštinskih državnih kategorisanih puteva na ograničenoj teritoriji, s obzirom da postoje sporazumi sa izvođačima radova. Ukazano je i da Ministarstvo u roku dostavlja tromesečne informacije o radu, kao i da je potrebno insistirati na odgovornosti za loše projekte. Takođe, postavljeno je pitanje u vezi sa Koordinacionim telom za podršku praćenja realizacije kliničkih centara, konkretno koji je tempo investiranja izgradnje kliničkih centara u Nišu i Kragujevcu za koja su sredstva nesporno izdvojena.

Na kraju diskusije izraženo je mišljenje da bi bilo dobro da mediji prave što više reportaža u vezi izgradnjom Koridora u centralnim informativnim emisijama .

U odgovoru na pitanja predstavnici Ministarstva su istakli da je zakonom precizirano i definisano da su preduzeća na lokalu odgovorna za putnu mrežu na njihovoj teritoriji, međutim, problem je u finansiranju. Jedno od glavnih pitanja vezanih upravo za odnos oko nadležnosti jeste pitanje osnivanja javnih preduzeća, pošto postoji tendecija ukidanja javnih preduzeća, jer su ona indirektni korisnici budžetskih sredstava.

Naglašeno je da se već dugo vode razgovori sa potencijalnim investitorima, da postoji problem sa projektno-tehničkom dokumentacijom, da postoje problemi oko hidrologije, oko promenljivog toka Morave, oko toga da je potrebno da se postojeći idejni projekti ponovo odrade, jer ne odgovaraju situaciji i podlogama na kojima su rađeni. Što se tiče samog kraja završetka radova na ovoj deonici Koridora, postoji deo koji je već u saobraćaju, ostao je najteži deo.

Naglašeno je da su četiri klinička centra čija je rekonstrukcija u toku, projekti koji su započeti u prethodnom periodu i da se intezivno radi na njihovom završetku. Koordinaciono telo koje je Vlada formirala, a na čijem čelu je potpredsednica Vlade, uzelo je u svoj delokrug prvo sedam kliničko-bolničkih centara: u Zemunu, Univerzitetsku dečiju kliniku u Tiršovoj, Institut za kariovaskularne bolesti na Dedinju, KBC ,,Dragiša Mišović“, Višegradsku, Neurohiruršku kliniku u okviru Kliničkog centra, a delokrug rada se proširio na bolnicu ,,Sveti Sava“ i GAK ,,Narodni front“, Ortopedsku kliniku na Banjica i Institut za onkologiju i radiologiju KCS. Ima određenih organizacionih poteškoća u ovoj prethodnoj fazi u vezi sa pribavljanjem lokacijskih uslova u prvoj fazi, s obzirom da je to nadležnost grada Beograda. Ministarstvo može da kaže da rekonstrukcija ide očekivanom dinamikom, odgovorni projektant je Saobraćajni institut CIP i da postoji intezivna saradnja sa Kancelarijom za javna ulaganja preko koje idu ulaganja. Na kraju izlaganja ukazano je da se pored ove rekonstrukcije razmišlja i o izgradnji nove Univerzitetsko dečije klinike ,,Tiršova 2“, da su izvršene određene aktivnosti na pronalaženju lokacije, a sve u cilju da sistem zdravstvene zaštite profukcioniše efikasnije i bolje u Republici Srbiji.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period april - jun 2017. godine i odlučio, jednoglasno, da je prihvati.

\*

\* \*

Na sednici Odbora vođen je tonski zapis.

Sednica je zaključena u 17.30 časova.

SEKRETAR ODBORA ZAMENIK PREDSEDNIKA ODBORA

Biljana Ilić Stefana Miladinović